S-963/2016

Mál þetta sem dómtekið er í dag var höfðað með ákæru útgefinni af lögreglustjóranum á höfuðborgarsvæðinu þann 20. desember 2016 "á hendur Á-kk-þgf H-kk-þgf S-kk-þgf, [...], fyrir eftirtalin brot:

1. Umferðarlagabrot, með því að hafa sunnudaginn 3. apríl 2016 ekið bifreiðinni LL-519 sviptur ökurétti og undir áhrifum áfengis (í blóði mældist vínandamagn 1,70 ‰) vestur Flatahraun í Hafnarfirði, við hús nr. 5, þar sem lögregla stöðvaði aksturinn.

Telst brot þetta varða við 1., sbr. 2. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

2. Umferðarlagabrot, með því að hafa mánudaginn 2. maí 2016 ekið bifreiðinni UM-347 sviptur ökurétti um Digranesveg í Kópavogi, við Dalveg.

Telst brot þetta varða við 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

3. Umferðar- og hegningarlagabrot, með því að hafa laugardaginn 7. maí 2016 í blekkingarskyni sett skráningarnúmerið SB-150, sem tilheyrði hvítri bifreið af gerðinni Renault Kangoo, á dökkbláa bifreið af gerðinni Volkswagen Golf, sem bera átti skráningarnúmerið UM-347 og ekið henni þannig á röngum skráningarmerkjum, sviptur ökurétti um Bæjarháls í Reykjavík, við Selásbraut, þar sem lögregla stöðvaði aksturinn.

Telst brot þetta varða við 1. mgr. 157. gr. almennra hegningarlaga nr. 19/1940 og 1. mgr. 48. gr., sbr. 1. mgr. 100. gr. umferðarlaga nr. 50/1987 með áorðnum breytingum.

4. Umferðarlagabrot, með því að hafa miðvikudaginn 10. ágúst 2016 ekið bifreiðinni KY-467 sviptur ökurétti um Skútuvog í Reykjavík, við Vínbúðina, þar sem lögregla stöðvaði aksturinn.

Telst brot þetta varða við 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

5. Umferðarlagabrot, með því að hafa mánudaginn 22. ágúst 2016 ekið bifreiðinni VJ-975 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 5,6 ng/ml) um Fífuhvammsveg í Kópavogi, við aðrein að Lindum, þar sem akstri lauk með árekstri.

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

6. Umferðarlagabrot, með því að hafa laugardaginn 5. nóvember 2016 ekið bifreiðinni KY-467 sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna (í blóði mældist vínandamagn 0,98 ‰ og tetrahýdrókannabínól 8,7 ng/ml) um Langholtsveg í Reykjavík, þar sem lögregla stöðvaði aksturinn.

Telst brot þetta varða við 1., sbr. 2. mgr. 45. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006."

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í desember 1979. Samkvæmt framlögðu sakavottorði, dagsettu 13. desember 2016, hefur ákærði margítrekað verið fundinn sekur um brot gegn umferðarlögum. Með hliðsjón af framangreindu, greiðlegri játningu ákærða og 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í 18 mánuði.

Með vísan til lagaákvæða í ákæru, einkum 3. mgr. 101. gr. umferðarlaga nr. 50/1987, er áréttuð ævilöng svipting ökuréttar ákærða.

Ákærði greiði 252.998 krónur í sakarkostnað.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp þennan dóm.

D ó m s o r ð :

Ákærði, Á-kk-nf H-kk-nf S-kk-nf, sæti fangelsi í 18 mánuði.

Áréttuð er ævilöng svipting ökuréttar ákærða

Ákærði greiði 252.998 krónur í sakarkostnað

L-kvk-nf R-kvk-nf S-kvk-nf